b'\n_START_ARTICLE_\nEmilio Izaguirre\n_START_SECTION_\nMotagua\n_START_PARAGRAPH_\nIzaguirre je svojo kariero pri\xc4\x8del pri Motagui, klubu Hondura\xc5\xa1ke lige. Debitiral je 20. marca 2004 ob zmagi 3\xe2\x80\x930 nad Universidadom v Danl\xc3\xadju._NEWLINE_22. julija 2008 je od\xc5\xa1el na 17-dnevno preizku\xc5\xa1njo k angle\xc5\xa1kemu drugoliga\xc5\xa1u Ipswich Townu. Za svoje morebitne nove delodajalce pa Izaguirre ni zaigral, saj ni prejel mednarodne izpisnice s strani mati\xc4\x8dnega kluba, Motague. Brez nastopa na tekmi pa ni uspel prepri\xc4\x8dati Ipswichevih oglednikov, tako da je prestop padel v vodo. Julija 2010 je po nogometnih \xc4\x8dasnikih zakro\xc5\xbeila novica, da se zanj zanima ameri\xc5\xa1ki MLS klub Toronto FC. Odgovorne v klubu naj bi mo\xc4\x8dno navdu\xc5\xa1ila Izaguirrejeva dva nastopa v dresu Motague proti Torontu v CONCACAF Ligi prvakov, a tudi takrat do prestopa ni pri\xc5\xa1lo.\n_START_SECTION_\nCeltic\n_START_PARAGRAPH_\nIzaguirre je naposled 18. avgusta 2010, po prejemu delovnega dovoljenja, le prestopil v Evropo. S \xc5\xa1kotskim Celticom je sklenil \xc5\xa1tiriletno sodelovanje. Vi\xc5\xa1ine od\xc5\xa1kodnine vpleteni v prestop niso razkrili javnosti. V ekipi so mu podelili dres s \xc5\xa1tevilko 3._NEWLINE_V \xc5\xa1kotski ligi je debitiral 29. avgusta 2010 ob zmagi 1\xe2\x80\x930 nad Motherwellom. Na tisti tekmi je prikazal v\xc5\xa1e\xc4\x8dno predstavo, ki je izvabila pohvale tako iz ust Celticovega stratega Neila Lennona kot nasprotnega trenerja Craiga Browna. 19. septembra 2010 je Izaguirre ob zmagi Celtica 2\xe2\x80\x931 nad Kilmarnockom na stadionu Rugby Park prispeval podajo za odlo\xc4\x8dujo\xc4\x8di zadetek Anthonyja Stokesa._NEWLINE_30. oktobra 2010 je dosegel \xc5\xa1e svoj prvi zadetek v zelenobelem dresu, na liga\xc5\xa1ki tekmi proti mo\xc5\xa1tvu St Johnstone. Zadetek je dosegel, potem ko je prestregel nespretno podajo nasprotne obrambe nazaj do vratarja, \xc5\xbeogo si je nato podal \xc4\x8dez St Johnsonovega centralnega branilca Dava Mackaya ter iz o\xc4\x8di v o\xc4\x8di hladnokrvno premagal nasprotnikovega vratarja. Tekma se je kon\xc4\x8dala z izidom 3\xe2\x80\x930, Izaguirreja pa so po tekmi razglasili za igralca tekme. 20. februarja 2011 je na derbiju proti Rangersom prispeval podajo za drugi zadetek Garyja Hooperja, Celtic je sre\xc4\x8danje proti ve\xc4\x8dnim tekmecem naposled dobil s 3\xe2\x80\x930._NEWLINE_Pomembno vlogo je Izaguirre odigral tudi v finalu \xc5\xa0kotskega liga\xc5\xa1kega pokala 2010/11. Na tisti tekmi, ki jo je Celtic sicer izgubil prav proti Rangersom, ga je namre\xc4\x8d sodnik v podalj\xc5\xa1ku poslal z igri\xc5\xa1\xc4\x8da zaradi prekr\xc5\xa1ka nad Slovakom Vladimirjem Weissom. V naslednji tekmi po preteku kazni je Izaguirre 6. aprila 2011 prikazal novo odli\xc4\x8dno predstavo, tokrat na liga\xc5\xa1ki tekmi proti Hibernianu. Ob zmagi svojega mo\xc5\xa1tva s 3\xe2\x80\x931 se je veselil \xc5\xa1e svoje druge lovorike igralca tekme v sezoni. Na tekmi je prispeval tudi podajo do Stokesa za prvi gol na tekmi.\n_START_SECTION_\nReprezentan\xc4\x8dna kariera\n_START_PARAGRAPH_\nIzaguirre je bil del hondura\xc5\xa1ke reprezentance do 20 let na Svetovnem mladinskem prvenstvu 2005 na Nizozemskem. Dve leti zatem mu je uspel preboj v \xc4\x8dlansko reprezentanco, katero je zastopal na CONCACAF Gold Cupu 2007. Leta 2010 ga je selektor Reinaldo Rueda vpoklical v reprezentanco za Svetovno prvenstvo v Ju\xc5\xbeni Afriki. Na prvenstvu je Honduras izpadel po predtekmovanju, v skupini H je zasedel 4. mesto. Izaguirre je pri tem dvakrat odigral celih 90 minut, proti \xc4\x8cilu in \xc5\xa0paniji.'